Erkki Laatikainen

**Erkki Laatikainen** (6. elokuuta 1946 Kaavi – 15. helmikuuta 2013 Jyväskylä) oli suomalainen professorin arvonimen saanut journalisti, koulutukseltaan valtiotieteiden maisteri. Hän oli Jyväskylässä ilmestyvän *[[Keskisuomalainen]]*-sanomalehden pitkäaikainen päätoimittaja ja vahva alueellinen vaikuttaja kotimaakunnassaan Keski-Suomessa. Laatikainen toimi *Keskisuomalaisen* päätoimittajana vuosina 1975–2008, ja hän oli lopulta eräs Suomen seuratuimpia sanomalehtimiehiä. Laatikainen sai kesällä 2009 valtion journalistipalkinnon.

*Keskisuomalaisen* nykyisen päätoimittajan Pekka Mervolan mukaan Laatikaisen johdolla *Keskisuomalainen* nousi vaikuttavaksi valtakunnalliseksi sanomalehdeksi. Laatikainen toimi voimakkaasti journalistiikan oppiaineen saamiseksi Jyväskylän yliopistoon. *Keskisuomalainen* oli ensimmäinen sanomalehti, joka alkoi vaatia kaikilta toimittajiltaan korkeakoulututkintoa.

Laatikaisella oli lukuisia luottamustehtäviä. Hän toimi Keski-Suomen Osuuspankin hallituksessa vuodesta 1975 lähtien 34 vuoden ajan. Loppuajan hän toimi myös puheenjohtajana. Hän oli vuosina 1996–2008 Osuuspankkikeskuksen hallintoneuvoston jäsenenä ja OKO:n hallintoneuvostonjäsenenä vuodet 1997–2006. Lisäksi Laatikainen kuului muiden muassa Suomen Kulttuurirahaston Keski-Suomen rahaston hoitokuntaan sekä Alkio-opiston, Keski-Suomen henkisen maanpuolustuksen liiton, Keski-Suomen maanpuolustussäätiön ja Jyväskylän Messut Oy:n hallituksiin. Vuodesta 1980 Laatikainen oli Jyväskylän yliopistosäätiön valtuuskunnan jäsen. Sotilasarvoltaan hän oli reservin majuri.

Laatikainen sanoi puoluekannakseen ”riippumaton keskustalainen”. Hän ei ollut päätoimittaja-aikanaan keskustapuolueen jäsen. Laatikainen otti kantaa politiikkaan ja keskustan puheenjohtajavalintoihin, esimerkiksi Anneli Jäätteenmäen puolesta 2002 ja Paavo Väyrysen puolesta 2012. Päätoimittajana tapahtuneen erittäin aktiivisen vaikuttamisen vuoksi entinen pääministeri Paavo Lipponen viittasi Laatikaiseen ja Seinäjoella ilmestyvän sanomalehti *[[Ilkka (sanomalehti)|Ilkan]]* silloiseen päätoimittajaan Kari Hokkaseen helmikuussa 2004 *[[Apu (lehti)|Apu]]*-lehteen kirjoittamassaan kolumnissa käsitteellä ”maakuntaansa terrorisoiva satraappi”. Kun asiasta nousi kohu, Lipponen pyysi anteeksi sanavalintaansa ja sanoi arvostavansa suuresti Laatikaisen ja Hokkasen maakuntiensa hyväksi tekemää työtä. Myöhemmin, elokuussa 2010 Lipponen ja jo eläkkeelle siirtyneet Laatikainen ja Hokkanen vihkivät Hokkasen entisen työhuoneen *Ilkka*-lehden toimituksessa humoristisesti ”Satraappi-kabinetiksi”.

Laatikaisella oli läheiset suhteet Martti Ahtisaareen tämän presidenttikaudella. Yhteys syntyi Ahtisaaren esikuntaan kuuluneen Alpo Rusin välityksellä.

Eläkkeelle jäätyään Laatikainen toimi verkkokolumnistina Radio Keski-Suomessa. Hän herätti vuonna 2009 huomiota ehdottamalla rikoslakiin pykälää, joka kieltäisi ”kiihottamisen kansanvaltaa ja sen vastuunkantajia kohtaan”. Ehdotus sai aikaan voimakasta kritiikkiä. Sitä pidettiin jopa sananvapauden vastustamisena. Muun muassa Yleisradion ulkomaankirjeenvaihtaja Kirsi Crowley luonnehti Laatikaisen esitystä ”pöyristyttäväksi” ja viittasi Turkkiin, jossa vastaavan lakipykälän nojalla oli langetettu tuomioita ”turkkilaisuuden halventamisesta”.

Suomen Kulttuurirahaston Keski-Suomen rahaston yhteyteen perustettiin vuonna 2008 tiedettä ja taidetta tukeva Erkki ja Tuula Laatikaisen rahasto.

## Lähteet

## Kirjallisuutta
* 

## Aiheesta muualla
* ''Journalisti''-lehden artikkeli päätoimittaja Erkki Laatikaisesta 6/2004.